En aktivitet kan ændre sig fra selvstændig virksomhed til fritidsaktivitet eller formueforvaltning. Ændringen kan gå begge veje. Du kan f.eks. starte med en fritidsaktivitet. Hvis du når momsgrænsen på 50.000 kr. omsætning eller har behov for at bruge skattereglerne for selvstændige, så ændrer aktiviteten sig til en selvstændig virksomhed. Hvis din ret til supplerende dagpenge ophører, eller du af andre grunde ophører med din virksomhed, så kan du efter et dokumenteret ophør ændre din aktivitet til formueforvaltning. Det er aktivitetens status den sidste dag i indkomståret, der afgør, om aktiviteten er selvstændig virksomhed, fritidsaktivitet eller formueforvaltning. Er aktiviteten ændret fra fritidsaktivitet til selvstændig virksomhed, så vil hele årets indkomst/timeforbrug kunne indgå i optjeningen af rettigheder i dagpengesystemet.